Die dag wanneer 'n diamant ontdek word | Maroela Media
"Gaan kyk maar na 'n toekomstige Springbok," het die vermaarde rugbyskrywer Gerhard Burger oor Harry Viljoen, 'n hoërskoolseun aan die Hoërskool Florida aan die Wes-Rand, gesê .
Viljoen was ligjare voor sy tyd, hy kon skop, breek, têkkel en systap. Dr Danie Craven was liries oor hom, veral toe hy vir die SA skolespan gekies is.
Viljoen was skaars 19 jaar oud toe hy sy buiging vir Transvaal se senior span gemaak het, maar ongelukkig het die beseringspook te veel by hom gekuier en is sy spelersloopbaan vroeg beëindig. Ek wonder steeds hoe Viljoen op die Springboktoer van 1981 na Nieu-Seeland sou gevaar het as hy gekies kon word en nie beseer was nie.
'n Hele paar jaar later het nog 'n oud-kollega, Neil Steyn, dieselfde oor Joost van der Westhuizen gesê.
Van der Westhuizen was pas klaar met skool by FH Odendaal en reeds by Tukkies toe ek hom die eerste keer sien oefen en speel het. Soos almal weet, was Van der Westhuizen 'n legende in sy 89 toetse en met sy 38 drieë.
Nog later het ek 'n draai by Affies (die Afrikaanse Hoër Seunskool) gemaak waar Fourie du Preez geslyp is. Ek het dié dag besef waaroor almal in Pretoria gaande was, want Du Preez was ook pure goud.
En nou sê Rassie Erasmus dieselfde oor Conor O'Murray, Munster en Ierland se skrumskakel.
Erasmus het sy huiswerk behoorlik gedoen en lank met Murray gesels nog voordat die gewese Bok-losvoorspeler die leisels by Munster geneem het. Erasmus het geweet watter rol Murray in sy toekomsplanne sou speel.
Erasmus sê, in 'n artikel in The Irish Independent, dat Murray kop en skouers bo sy teenstanders uitstaan
"Afgesien van die normale dinge wat enige skrumskakel doen, het hy 'n baie goeie aangee en skop hy takties baie goed. Hy verdedig goed, pak ook die groot voorspelers. Hy is op en van die veld 'n leier en dis 'n voorreg om hom af te rig.
"Ek het die afgelope maande nie op die Australiese en Nieu-Seelandse spanne gefokus nie, ek kan Conor net vergelyk met spelers wat ek voorheen afgerig het, soos Fourie du Preez. Hy is op dieselfde vlak,"
Viljoen, Van der Westhuizen, Du Preez en nou Murray … almal skrumskakels wat rugby kyk die moeite werd gemaak het.